# ארצ'יבלד ג'יימס האלקט קסלס

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ארצ'יבלד ג'יימס האלקט קסלס (באנגלית: Sir Archibald James Halkett Cassels; ‏1907 - 1996), פילדמרשל בריטי. היה מפקד זמני של דיביזיית הצנחנים הבריטית שהופעלה נגד היישוב, בשיא תקופת המאבק נגד שלטון המנדט. במלחמת קוריאה שירת כמפקד הדיביזיה של חבר העמים הבריטי. בשנות השישים היה ראש המטה הכללי האימפריאלי של חבר העמים הבריטי.

ארציבלד ג'יימס האלקט קסלס (שנודע בעיקר כג'יימס קסלס) נולד בבריטניה בשנת 1907 כבנו של גנרל בצבא הבריטי בשם רוברט ארצ'יבלד קסלס. קסלס למד באקדמיה הצבאית סנדהרסט, הוסמך לקצונה והחל לשרת בצבא הבריטי בשנת 1926. בשנת 1930 שירת בגדוד שחנה בעיר ג'האנסי בצפון הודו.

בשנת 1931 הגיע קסלס לראשונה לארץ ישראל עם גדודו שחנה בחיפה. קסלס, שהיה אז בדרגת סרן, נטל חלק בדיכוי מהומות הערבים שאירעו באוקטובר 1933, שיש הרואים אותן כהקדמה למאורעות תרצ"ו - תרצ"ט. בשנת 1934 חזר עם גדודו לאנגליה. בסוף שנות ה-30 חזר קסלס להודו ושירת תחת פיקודו של אביו רוברט קסלס שהיה אז המפקד הכללי של הצבא הבריטי בהודו.

בפרוץ מלחמת העולם השנייה עבר עם גדודו לצרפת. בשנת 1940 לחם עם גדודו כנגד כוחות הצבא הגרמני בחזית צרפת. הגדוד לחם בגבורה, אך נאלץ לסגת מפני הכוחות הגרמניים שהתקדמו בצרפת בעוצמה רבה עד לכניעת צרפת. עם הנחיתה בנורמנדיה בשנת 1944 חזר כמפקד חטיבת חיל רגלים להלחם בחזית הצרפתית.

במרץ 1946 נתמנה קסלס כמפקד הדיביזיה המוטסת השישית, כוח של צנחנים שהופעל נגד היישוב וארגוני המחתרת בארץ ישראל, בתקופת המאבק שלאחר תום מלחמת העולם השנייה, שחייליה זכו בפי אנשי היישוב לכינוי "הכלניות" בשל כומתות הצנחנים האדומות שחבשו. הדיביזיה הובאה לארץ ישראל בספטמבר 1945, לחנות בה כחלק מן המערך הצבאי הבריטי במזרח התיכון, אך עם התחדשות מאבקו של היישוב לאחר תום מלחמת העולם הוטלה עליה משימת המלחמה בתנועת המרי העברי, המסגרת המשותפת להגנה, לאצ"ל וללח"י, שפעלה מסוף שנת 1945 ונתפרקה לאחר הפיצוץ במלון המלך דוד ב-22 ביולי 1946, פעולה של האצ"ל שלגבי ביצועה נוצרה מחלוקת בין ההגנה לאצ"ל. מפקדה של הדיביזיה הגנרל אריך לואיס בולס עזב את הארץ באופן זמני במרץ 1946 וחזר למלא את תפקידו כמפקד הדיביזיה בינואר 1947. במשך פרק זמן זה מילא קסלס את מקומו כמפקד הדיביזיה. תקופת שירותו של קסלס כמפקד הדיביזיה הייתה תקופת השיא של המאבק.

בימי קיומה של תנועת המרי העברי בוצעו פעולות רחבות היקף נגד הבריטים והוגברה תנועת ההעפלה. הבריטים הפעילו את הדיביזיה השישית בפעולות מקיפות נגד היישוב, הן בימי תנועת המרי העברי והן לאחריה; השבת השחורה ב-29 ביוני 1946, פעולות רבות בכל רחבי הארץ כהטלות עוצר, הצבת מחסומים, חיפושי נשק בקיבוצים ומעצר אנשי המחתרות.

הגנרל ג'יימס קסלס פיקד אישית על "מבצע כריש" ("Operation Shark") שהחל ב-30 ביולי ונסתיים ב-2 באוגוסט 1946, שבו הטילו כ-30,000 חיילים בפיקודו הסגר ועוצר כללי על העיר תל אביב וביצעו בה חיפושים ומעצרים. במהלך המבצע נעצרו 730 איש וביניהם מפקד הלח"י יצחק יזרניצקי, לימים יצחק שמיר ראש ממשלת ישראל שנשלח לגלות במחנה מעצר באריתריאה יחד עם גולי אצ"ל ולח"י. במהלך המבצע נתגלו כלי נשק ומשדר חשאי. בעת המבצע שובשו כליל החיים האזרחיים של העיר העברית הראשונה, שהייתה המרכז המסחרי, התרבותי והביטחוני של היישוב.

בשובו לאנגליה לאחר סיום תפקידו בארץ ישראל השתלם קסלס במשך שנה במכללה להגנת האימפריה. בשנת 1948 מילא תפקיד מנהלי במשרד המלחמה הבריטי ואחר מכן נתמנה לקצין הקישור של המטכ"ל הבריטי באוסטרליה.

לאחר פרוץ מלחמת קוראה נתמנה קסלס בשנת 1951 כמפקד הדיביזיה של חבר העמים הבריטי בחזית קוריאה. דיביזיה זו הורכבה מכוחות בריטים, אוסטרלים, קנדים ו ניו זילנדים. על מילוי תפקידו כמפקד הדיביזיה קיבל קסלס אות הצטיינות אמריקאי.

לאחר תום מלחמת קוריאה היה קסלס בשנים 1953 ו-1954 מפקד קורפוס בריטי בגרמניה. בשלוש השנים שלאחר מכן מילא קסלס שוב תפקיד מנהלי במשרד המלחמה הבריטי ולאחר מכן שימש במשך שנתיים כאחראי על מבצעי חירום במלאיה.

ב-1959 חזר קסלס לבריטניה ונתמנה למפקד פיקוד המזרח באנגליה. לאחר מכן בשנים 1960 עד 1963 שימש קסלס כמפקד הצבא הבריטי בחבל הריין ובה בעת כמפקד הצבאי של הגזרה הצפונית בנאט"ו. מ-1963 עד 1964 שירת קסלס כגנרל במטה הכללי האימפריאלי של חבר העמים הבריטי ובין השנים 1965 עד 1968 עמד בראשו. בשנת 1968 הועלה קסלס לדרגת פילדמרשל.

ג'יימס קסלס נפטר בשנת 1996 בהיותו בן 89 שנים.

מקור: http://he.wikipedia.org../../../%D7%90/%D7%A8/%D7%A6/%D7%90%D7%A8%D7%A6%27%D7%99%D7%91%D7%9C%D7%93_%D7%92%27%D7%99%D7%99%D7%9E%D7%A1_%D7%94%D7%90%D7%9C%D7%A7%D7%98_%D7%A7%D7%A1%D7%9C%D7%A1.html

קטגוריות: בריטים | המנדט הבריטי | אנשי שלטון בריטים בתקופת המנדט | מרשלים בריטים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English